Jann Sjursen (KD), 2004-03-31:
Kristendemokraterne var imod dansk deltagelse i krigen mod Irak, eller i det man også kalder afvæbningen af Saddam Hussein for at bruge regeringens egne ord.
Vi var imod, fordi krigen blev igangsat uden et egentligt FN-mandat og efter vores opfattelse i klar strid med folkeretten.
At vi havde den holdning betyder imidlertid ikke, at vi ønskede at holde hånden over Saddam Hussein, men tværtimod at holde hånden under Sikkerhedsrådet, for nu at bruge dette billedsprog.
Efter vores opfattelse var den danske regerings beslutning, som var i tråd med nære allieredes beslutning, fatal, hvis man ønsker, at verdenssamfundet sikrer sig, at retshåndhævelse sker på baggrund på af international lov og orden og i dette tilfælde altså på baggrund af beslutninger truffet i FN's Sikkerhedsråd.
Det kan godt være, at det ikke kunne gøres færdigt, men vi mener, at i givet fald måtte det så være våbeninspektørerne, der skulle tilbagerapportere til Sikkerhedsrådet, og så måtte Sikkerhedsrådet træffe en ny beslutning. På trods af at vi altså var imod dansk deltagelse i krigen mod Irak, har vi efterfølgende vedkendt os et ansvar for, at Danmark bidrager til at genopbygge Irak og bidrager til, at Irak kan se en fredelig og demokratisk fremtid i møde.
Vi glæder os over, at det også efterfølgende er et arbejde, der kan ske på baggrund af beslutninger truffet af netop FN's Sikkerhedsråd, og at den multinationale sikringsstyrke nu har et klart FN-mandat.
Der har været en stadig debat, også om selve grundlaget
for den danske beslutning om at tage del i krigen mod Irak.
Der har også været debat om de fremadrettede perspektiver og om, hvad vi kan lære af hele debatten om og beslutningen om dansk deltagelse i krigen mod Irak.
Det gælder både de militære og de humanitære konsekvenser.
Det Udenrigspolitiske Nævn har afholdt en høring for ganske nylig, der er også afholdt alternative høringer i den forbindelse, og andre lande har også bidraget. Efter vores opfattelse kan man selvfølgelig udmærket diskutere, på hvilken baggrund både regeringen og Folketinget har drøftet den danske deltagelse i krigen mod Irak.
Regeringen har gentagne gange slået fast, at denne beslutning er sket på baggrund af åbne, tilgængelige kilder, og man har naturligt nok i høj grad måtte støtte sig til de oplysninger, også af efterretningsmæssig karakter, man har fået fra sine nære allierede, ikke mindst USA og UK.
Derfor kan man sige, at der i hvert fald er et stort problem for både regering og Folketing i denne her sammenhæng, nemlig at man åbenbart ikke kan have tillid til de oplysninger, man får fra nære allierede, og som ligger til grund for de afgørende beslutninger, der skal træffes, og som også er blevet truffet af den danske regering og Folketinget om at gå i krig mod Irak.
Det er for os at se et kæmpeproblem.
Angående selve debatten, som den har kørt både i dag og i de sidste mange måneder, er det helt afgørende for os at fastholde fokus på, at den danske deltagelse i krigen mod Irak skete uden et FN-mandat, men at vi i dag står i en situation, hvor også vi må vedkende os ansvaret for, at Irak bliver genopbygget og får en fredelig og demokratisk udvikling.
På den baggrund skal jeg på vegne af Kristendemokraterne fremsætte følgende: Forslag til vedtagelse »Folketinget konstaterer, at krigen mod Irak skete uden et klart FN-mandat.
Samtidig vedkender Folketinget sig et ansvar